text: EM i parabordtennis er startet – Rasmus tabte første kamp
  12 oktober 2015 kl. 10.01
  Koldingenseren Rasmus Damkjær Hansen tabte sin første kamp ved EM i parabordtennis, som startede mandag.
  Den 19-årige Rasmus Damkjær Hansen fik ikke den start på EM i parabordtennis, som han havde håbet på, da stævnet åbnede i Vejle mandag formiddag.
  Thorsten Schwinn stod på den anden side af det snorlige net, og det var ikke mange point, han overlod til Rasmus Damkjær Hansen. 11-1, 11-3 og 11-3 endte de tre sæt – alle i tyskerens favør – og dermed fik Rasmus Damkjær Hansen ikke den optimale start på stævnet.
  - Jeg var oppe mod en god modstander her, og jeg følte ikke helt, jeg fik gang i mit eget spil. Han var bedre end mig i de facetter, hvor jeg ellers normalt skal vinde mine point. Så er det svært at komme til, sagde Rasmus Damkjær Hansen efter kampen til TV SYD.
  Over 400 spillere og trænere fra 31 europæiske lande deltager i EM i parabordtennis.
  